**ΔΕΛΤΙΟ ΤΥΠΟΥ**



**Αντιπεριφερειάρχης**

**Αγροτικής Οικονομίας,**

**Κτηνοτροφίας & Αλιείας**

**Κωνσταντίνος Αποστολόπουλος** Λαμία, 07 Νοεμβρίου 2024

**Μέτρα Βιοασφάλειας κατά τη διακίνηση των ζωοτροφών**

Στα πλαίσια περιορισμού της εξάπλωσης του ιού της Ευλογιάς των αιγοπροβάτων στη χώρα και όσον αφορά στη διακίνηση ζωοτροφών, επισημαίνεται σύμφωνα με οδηγίες του Υπουργείου Αγροτικής Ανάπτυξης & Τροφίμων, ιδιαίτερα η ανάγκη λήψης αυστηρών μέτρων βιοασφάλειας κατά τη διακίνηση ζωοτροφών, σε οποιαδήποτε μετακίνηση αυτών, σε όλη την επικράτεια.

Συγκεκριμένα συστήνονται τα παρακάτω:

απολύμανση μεταφορικών μέσων, χρήση φόρμας μιας χρήσης και ποδοναρίων από τους μεταφορείς/οδηγούς κατά την φόρτωση/εκφόρτωση, καθώς και επιτόπια απόρριψη και καταστροφή των υλικών αυτών με το πέρας των εργασιών φόρτωσης/εκφόρτωσης.

Επιπρόσθετα, οι επιχειρήσεις ζωοτροφών που βρίσκονται εκτός των ζωνών και διακινούν ζωοτροφές προς τις κτηνοτροφικές εγκαταστάσεις και τις επιχειρήσεις ζωοτροφών που βρίσκονται εντός των ζωνών προστασίας και επιτήρησης, όπως αυτές ορίζονται με σχετικές αποφάσεις της αρμόδιας Κτηνιατρικής Υπηρεσίας, εφαρμόζουν τα κάτωθι μέτρα:

* απολύμανση των μεταφορικών μέσων:

α) κατά την άφιξή τους στην εγκατάσταση προορισμού και κατά την έξοδό τους από αυτή,

β) κατά την έξοδό τους από τη ζώνη προστασίας και/ή επιτήρησης.

Αντίστοιχα, οι επιχειρήσεις ζωοτροφών που βρίσκονται εντός των ζωνών προστασίας και επιτήρησης και διακινούν ζωοτροφές είτε εντός των ζωνών, είτε εκτός αυτών (σε εκτροφές όπου εκτρέφονται αποκλειστικά άλλα είδη ζώων πλην αιγοπροβάτων), εφαρμόζουν τα κάτωθι μέτρα κατά τη διακίνηση των ζωοτροφών:

* απολύμανση των μεταφορικών μέσων:

α) κατά την άφιξή τους στην εγκατάσταση προορισμού και κατά την έξοδό του από αυτή

β) κατά την επιστροφή τους στην επιχείρηση ζωοτροφών και

γ) κατά την έξοδό τους από τη ζώνη προστασίας και/ή επιτήρησης, για τις μετακινήσεις εκτός ζωνών.

Σε όλες τις ανωτέρω περιπτώσεις συνίσταται πριν τη διενέργεια της απολύμανσης το πλύσιμο των ελαστικών, εφόσον είναι εφικτό, για την απομάκρυνση τυχόν χώματος προκειμένου για την πλέον αποτελεσματική εφαρμογή της.